秋瑾
剑歌
炎帝世系伤中绝，芒芒国恨何时雪？
世无平权只强权，话到兴亡眦欲裂。
千金市得宝剑来，公理不恃恃赤铁。
死生一事付鸿毛，人生到此方英杰。
饥时欲啖仇人头，渴时欲饮匈奴血。
侠骨棱嶒傲九州，不信太刚刚则折。
血染斑斑已化碧，汉王诛暴由三尺。
五胡乱晋南北分，衣冠文弱难辞责。
君不见剑气棱棱贯斗牛？ 胸中了了旧恩仇？
锋芒未露已惊世，养晦京华几度秋。
一匣深藏不露锋，知音落落世难逢。
空山一夜惊风雨，跃跃沉吟欲化龙。
宝光闪闪惊四座，九天白日暗无色。
按剑相顾读史书，书中误国多奸贼。
中原忽化牧羊场，咄咄腥风吹禹域。
除却干将与莫邪，世界伊谁开暗黑。
斩尽妖魔百鬼藏，澄清天下本天职。
他年成败利钝不计较， 但恃铁血主义报祖国。